  Виталий Пронин А. Волковлы синпелет18 ар талэсь азьло, 2000-тӥ арын 15-тӥ октябре, Удмуртиын улӥсьёс республикалы Президентэ бырйизы Александр Волковез. Со шаеренымы кивалтӥз 2014-тӥ арын февралёзь. Синпелетэз усьтонэ пыриськизы Удмуртилэн Тӧроез Александр Бречалов, Кун Кенешлэн Тӧроез Алексей Прасолов, шаерысьтымы мукет кивалтӥсьёс, Александр Волковлэн ӵыжы-выжыосыз но матысь адямиосыз. — Удмуртия асьме странамылы но, шаермылы но трос оскымон адямиосты кузьмаз, соос историе асьсэлэсь пытьызэс кельтӥзы. Александр Александровичез верано ке, солы кивалтыны кылдӥз Россиын бадӟым но секыт воштӥськонъёс дыръя. Куашкамын вал кунэн кивалтон удыс но, нимаз адямиослэн улонзы но. Оскисько, со дыръёсы Удмуртия возиськыны быгатӥз, зол кивалтӥсь шедемен. Мон али трос котыръясько республикаез, адӟисько: гурт улэ, азинске, нош татын кылдытэм инфраструктуралы мукет улосъёс но вожъяськыны быгатысалзы, - шуиз Александр Бречалов. Тӧро верамъя, адямиослы тодазы одно кельтоно, мар лэсьтӥз Александр Волков Удмуртия понна. Соин республикалэн али кивалтӥсьёсыз азинтозы Удмуртилэн нырысетӥ Президентэзлэсь мытэм ужзэ. Александр Волковез буре ваёнлы но Удмуртилэн кунлык басьтэм нуналэзлы сӥзьыса, Кузебай Герд нимо Национальной музейын усьтӥськиз адӟытон. Сергей Захаров  